ທະຫານບ້ານອິສລາມ ເຂົ້າຄອບຄອງ ສະຖານທູດສະຫະລັດ ທີ່ຕຣີໂປລີ (ວີດີໂອ/ສະໄລດ໌)
ພວກນັກການທູດສະຫະລັດ ໄດ້ຫລົບໜີໄປພັກ ຢູ່ປະເທດເພື່ອນບ້ານ Tunisia ໃນທ້າຍເດືອນກໍລະກົດ ເພື່ອຫຼີກລ່ຽງການປະທະກັນ ໃນນະຄອນຫລວງຕຣີໂປລີ.
ທະຫານບ້ານອິສລາມກຸ່ມນຶ່ງໃນລີເບຍ ກ່າວວ່າ ຕົນໄດ້ເຂົ້າຄຸ້ມ ຄອງຄຸ້ມບ້ານພັກທີ່ເປົ່າຫວ່າງ ຂອງສະຖານທູດສະຫະລັດ ໃນ ນະຄອນຫຼວງ Tripoli ນຶ່ງເດືອນ ຫຼັງຈາກພວກນັກການທູດອາ ເມຣິກັນພາກັນຫລັບໜີ ຈາກການປະທະກັນຢ່າງຮຸນແຮງ ລະ ຫວ່າງພວກກຸ່ມທະຫານບ້ານທີ່ເປັນຄູ່ແຂ່ງກັນ ໃນນະຄອນ ຫຼວງຂອງລີເບຍນັ້ນ ອົງການຂ່າວຕ່າງໆລາຍງານຂ່າວ ໃນວັນອາທິດວານນີ້ວ່າ ກຸ່ມ Dawn of Libya ຊຶ່ງເປັນກຸ່ມຈັດຕັ້ງໃຫຍ່ໆ ທີ່ປະກອບດ້ວຍ ຫລາຍໆກຸ່ມທະຫານບ້ານອິສລາມ ກ່າວວ່າຕົນໄດ້ເຂົ້າຄຸ້ມຄອງ ບໍລິເວນສະຖານທູດສະຫະລັດມາໄດ້ນຶ່ງອາທິດແລ້ວ ໂດຍຍຶດ ມາໄດ້ຈາກກຸ່ມທະຫານບ້ານຄູ່ແຂ່ງ ຫຼັງຈາກທຳການຕໍ່ສູ້ກັນ ມາເປັນເວລາຫຼາຍສັບປະດາ ເພື່ອເຂົ້າຄຸ້ມຄອງນະຄອນຫຼວງຕຣີໂປລີ ແລະສະໜາມບິນລະຫວ່າງຊາດ ຕາໜ່າງຂ່າວ Al Arabya ທີ່ຕັ້ງຢູ່ໃນ Dubai ໄດ້ແພ່ພາບວີດີໂອ ທີ່ສະແດງໃຫ້ເຫັນ ພວກທະຫານບ້ານດັ່ງກ່າວ ໂຕນຈາກຫລັງຄາເຮືອນລົງໃສ່ສະລອຍນ້ຳ ທີ່ສະຖານທູດສະຫະລັດນັ້ນ ທ່ານນາງ Deborah Jones ເອກອັກຄະລັດຖະທູດສະຫະລັດປະຈຳລີເບຍ ກ່າວວ່າ ວີດີໂອນີ້ ປາກົດວ່າໄດ້ບັນທຶກພາບຢູ່ໃນບໍລິເວນບ້ານພັກຂອງສະຖານທູດ ທ່ານນາງ ກ່າວຕື່ມວ່າ ປາກົດວ່າ ສະຖານທູດ ໄດ້ຖືກຮັກສາໄວ້ເປັນຢ່າງດີ ແລະບໍ່ຖືກປຸ້ນສະດົມ ຫຼືທຳລາຍ ພວກນັກການທູດສະຫະລັດ ໄດ້ພາກັນຫລົບໜີໄປຍັງ ປະເທດເພື່ອນບ້ານ Tunisiaໃນ ທ້າຍເດືອນກໍລະກົດແລ້ວນີ້ ເພື່ອຫລີກລ່ຽງການ ປະທະກັນຕ່າງໆໃນນະຄອນຕຣີໂປລີ ຫລັງຈາກທີ່ສະຫະລັດກ່າວວ່າ ຕົນຈະງົດການດຳເນີນງານຂອງສະຖານທູດໄວ້ຊົ່ວຄາວ ຈົນກວ່າຈະສາມາດຮັບປະກັນຄວາມປອດໄພໄດ້ ຄວາມຮຸນແຮງທີ່ເພີ້ມທະວີຂຶ້ນເລື້ອຍໆໄດ້ທຳລາຍລີເບຍໃນຮອບ 3 ປີຜ່ານມາ ນັບແຕ່ ອະດີດຈອມຜະເດັດການ Moammar Gadhafi ຖືກໂຄ່ນລົ້ມໄປ ໃນຂະນະດຽວກັນ ພວກສະພານິຕິບັນຍັດທີ່ເປັນຄູ່ແຂ່ງກັນ ຄືສະພານຶ່ງຕັ້ງຢູ່ໃນນະຄອນຫຼວງຕຣີໂປລີ ແລະ ອີກສະພານຶ່ງຕັ້ງຢູ່ໄກອອກໄປ 1500 ຫຼັກກິໂລແມັດ ທີ່ເມືອງ Tobruk ກໍໄດ້ເລືອກເອົາ ນາຍົກລັດຖະມົນຕີຂອງຕົນເອງ ເພື່ອປົກຄອງປະເທດ